সিএমপির সিসিটিভিতে নেই হত্যাকারীদের ফুটেজ : চট্টগ্রাম মহানগর এলাকায় বসবাস করা মানুষের নিরাপত্তা নিশ্চিত করতে দেড় বছর আগে নগরের ৫০ পয়েন্টে ১৩৯টি সিসিটিভি ক্যামেরা স্থাপন করেন তৎকালীন গোয়েন্দা পুলিশের অতিরিক্ত উপকমিশনার বাবুল আক্তার। তার উদ্যোগে স্থাপন করা ওই সিসিটিভির ফুটেজ ব্যবহার করে সাফল্যও পায় পুলিশ। অথচ এখন তার স্ত্রীর হত্যাকারীদের শনাক্ত করতে সহযোগিতা পাওয়া যাচ্ছে না সেই সিসিটিভির। কারণ বিলবোর্ড উচ্ছেদের আগে খুলে নেওয়া হয়েছে অনেক ক্যামেরা। ফলে হত্যাকারীদের শনাক্ত করতে ভরসা করতে হচ্ছে অন্যের সরবরাহ করা ফুটেজের ওপর। বিভিন্ন প্রতিষ্ঠানের কাছ থেকে পাওয়া ওই ফুটেজগুলো মানসম্মত না হওয়ায় খুনিদের নিশ্চিতভাবে শনাক্ত করা যাচ্ছে না। সিএমপির এক ঊর্ধ্বতন কর্মকর্তা বলেন, ‘বিলবোর্ড উচ্ছেদের সময় বেশির ভাগ সিসিটিভি ক্যামেরা খুলে নেওয়া হয়েছে। এখন নগরীতে সিএমপির স্থাপন করা মাত্র ১৩টি ক্যামেরা সচল রয়েছে। তাই বাবুল আক্তারের স্ত্রীর ভিডিও ফুটেজ সিএমপির সিসিটিভিতে ধরা পড়েনি।’